ATP30 วิ่งแรงเกิน 6% หลังผู้ถือหุ้นใหญ่เก็บหุ้นเพิ่ม
ATP30 วิ่งแรงเกิน 6% หลังผู้ถือหุ้นใหญ่เก็บหุ้นเพิ่ม 3.82% ล่าสุด ณ เวลา 11.14 น. อยู่ที่ 1.92 บาท บวก 0.11 บาท หรือ 6.08% สูงสุด 2.02 บาท ต่ำสุด 1.81 บาท ด้วยมูลค่าซื้อขาย 158.89 ล้านบาท ด้าน บล.ดีบีเอส วิคเคอร์ส (ประเทศไทย) เชียร์ “ซื้อ” ชูเป้า 2.18 บาท
6 ม.ค. 2560

ผู้สื่อข่าวรายงานว่า ราคาหุ้นบริษัท เอทีพี 30 จำกัด (มหาชน) หรือ ATP30 ล่าสุด ณ เวลา 11.14 น. อยู่ที่ 1.92 บาท บวก 0.11 บาท หรือ 6.08% สูงสุด 2.02 บาท ต่ำสุด 1.81 บาท ด้วยมูลค่าซื้อขาย 158.89ล้านบาท ขณะที่ดัชนีหุ้นไทยโดยรวมลบ 0.16%
 
โดย ราคาหุ้น ATP30 ปรับตัวขึ้นหลังจากมีรายงานว่า นายชาติชาย พานิชชีวะ ซึ่งผู้ถือหุ้นรายใหญ่อันดับ 3 ของ ATP30 เข้าซื้อหุ้นเพิ่ม 3.82% รวมถือ 21%
ด้าน บล.ดีบีเอส วิคเคอร์ส (ประเทศไทย) ระบุในบทวิเคราะห์ แนะนำซื้อ ATP30 ให้ราคาเป้าหมายที่ ให้ราคาพื้นฐาน 2.18 บาท เทียบเท่ากับ P/E ปี 60 ที่ 25 เท่า แต่คิดเป็น PEG ปี 60 เพียง 0.5 เท่า จุดเด่นคือ 1) รายได้สูงขึ้นต่อเนื่อง ตามอุตสาหกรรม 2) อัตรากำไรขั้นต้นเพิ่มขึ้นจาก Economy of scales และค่าเสื่อมราคาที่ต่ำลงหลังรถรุ่นแรกๆตัดค่าเสื่อมหมดแล้วแต่ยังสร้างรายได้ และ 3) ประหยัดดอกเบี้ยจ่ายได้ดี หลังรถที่ต้องผ่อนดาวน์ได้ผ่อนครบหมดแล้วบางส่วน รวมทั้งอัตราดอกเบี้ยลด หลังมี credit ดีจากการเข้าตลาด MAI
ขณะที่ ผลประกอบการไตรมาส 3/59 ดีตามคาด กำไรสุทธิเพิ่ม 295% เทียบช่วงเดียวกันของปีก่อนหรือคิดเป็น 7.94 ล้านบาท ซึ่งข้อดีคือ บริษัทอยู่ระหว่างการเข้าเสนองานกับลูกค้ารายใหม่จำนวน 5 ราย คาดว่าจะได้ข้อสรุปในช่วงไตรมาส 4/59 และจะสามารถให้บริการและรับรู้รายได้ในช่วงไตรมาส 1/60 คาดการณ์กำไรสุทธิปี 59 เติบโต 117% เทียบช่วงเดียวกันของปีก่อน และปี 60 เติบโต 50% เทียบช่วงเดียวกันของปีก่อน